《南海神祠古木棉花歌》
清代·成鹫

君不见南溟之水如汤盘，浴日浴月涵星垣。闭塞地户开天门，西台庙古神赫烜。

垂衣拱手端临轩，身骑白马扬朱翻。立马看花花正繁，木棉树老高云屯。

千尺百尺迎朝暾，赩如野火燎高原。琼枝天际蟠昆崙，珊瑚海底撑乾坤。

其高也如此，不知几历寒与温。榑桑若木为弟昆，月华仙桂皆儿孙。

一枝一叶含一元，一华一实归一根。一生二，二生三，三三生万物，生生不已天何言。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。